b"\n_START_ARTICLE_\nTower of London\n_START_SECTION_\nHistorie\n_START_PARAGRAPH_\nThe Tower of London ble grunnlagt av Vilhelm Erobreren etter hans seier i 1066, antagelig med byggestart i 1078. Det \xc3\xa5 bygge festninger var et sentralt element i normannernes krigf\xc3\xb8ring. Angelsakserne hadde mange sm\xc3\xa5 festninger i tre, men disse var svake og man hadde ikke utarbeidet gode metoder for \xc3\xa5 forsvare dem. Normannerne var derimot sv\xc3\xa6rt opptatt av \xc3\xa5 sikre omr\xc3\xa5der ved \xc3\xa5 bygge festninger, som de kunne f\xc3\xb8le seg trygge i dersom angelsakserne gjorde oppr\xc3\xb8r. _NEWLINE_I begynnelsen var Tower et mindre fort av tre. Vilhelm beordret etter hvert at fortet av tre skulle rives og erstattes av noe mer solid. Det skulle, som han uttrykte det, v\xc3\xa6re et symbol p\xc3\xa5 hans makt, en festning som forsvar og et fengsel for hans fiender. White Tower stod klart omkring 20 \xc3\xa5r senere. I det neste \xc3\xa5rhundret bestod Tower of London bare av denne ene bygningen med en liten borgg\xc3\xa5rd og en enkel ringmur.\n_START_SECTION_\nF\xc3\xb8rste utvidelse\n_START_PARAGRAPH_\nDen f\xc3\xb8rste utvidelsen ble p\xc3\xa5begynt i 1189 av rikskansleren William Longchamp mens Rikard I var p\xc3\xa5 korstog. Borgg\xc3\xa5rden rundt White Tower ble dobbelt s\xc3\xa5 stor, og det kom opp en ny ringmur med t\xc3\xa5rn omkranset av en ny vollgrav. Den ble fullf\xc3\xb8rt i 1199 av Rikards bror og etterf\xc3\xb8lger, Johan. _NEWLINE_Under Henrik III (1216\xe2\x80\x931272) ble det f\xc3\xb8rst fokus p\xc3\xa5 slottets rolle som kongelig palass. Mellom White Tower og elven ble det reist nye kongelige leiligheter. Kongen opprettet ogs\xc3\xa5 et menasjeri for \xc3\xa5 ha underholdning innenfor murene. Etter at denne utvidelsen var ferdig, kom Henrik i strid med sine baroner, og f\xc3\xb8lte behov for en ny kraftig utvidelse. Igjen ble arealet fordoblet, denne gang til alle tre sider p\xc3\xa5 land slik at White Tower ble st\xc3\xa5ende i midten. Det kom ogs\xc3\xa5 opp en ny ringmur og vollgrav.\n_START_SECTION_\nSlottet fullf\xc3\xb8res\n_START_PARAGRAPH_\nUnder Edward I (1272\xe2\x80\x931307) fikk Tower omtrent den st\xc3\xb8rrelse det har i dag. Mellom 1275 og 1285 brukte kongen mer enn dobbelt s\xc3\xa5 mye ressurser p\xc3\xa5 Tower som det hans far hadde gjort i hele sin lange regjeringstid. Det ble anlagt enda en ny vollgrav og reist en ny ringmur, som ogs\xc3\xa5 gikk langs elven. I muren mot Themsen ble det laget nye kongelige leiligheter. Den nye hovedporten mot land ble kraftig befestet.\n_START_SECTION_\nFestningen inntatt\n_START_PARAGRAPH_\nUnder bondeoppr\xc3\xb8ret i 1381 ble Tower inntatt av oppr\xc3\xb8rerne, og Simon Sudbury, erkebiskop av Canterbury og rikskansler, ble myrdet. Dette skyldtes ikke svakheter i forsvarsverkene, men at garnisonen ikke forsvarte slottet. Da slottet ble inntatt, hadde kong Rikard II forlatt det for \xc3\xa5 forhandle med oppr\xc3\xb8rerne, og da en stor folkemengde kom til Tower, fryktet soldatene at de ville sette kongens liv i fare dersom de gjorde motstand. _NEWLINE_Tower ble igjen tatt i 1460, under rosekrigene. Det ble da bombardert og beleiret, og garnisonen valgte \xc3\xa5 kapitulere med gode vilk\xc3\xa5r fremfor \xc3\xa5 kjempe en kamp de ikke kunne vinne.\n_START_SECTION_\nFlere funksjoner\n_START_PARAGRAPH_\nEtter at Edvard I hadde utvidet Tower ble flere viktige institusjoner lagt dit: Det st\xc3\xb8rste kongelige skattkammeret og det st\xc3\xb8rste myntslageriet, rikets hovedarsenal og et lager for offentlige dokumenter. Bryggene ble utvidet langs hele elvebredden for \xc3\xa5 gj\xc3\xb8re det lettere \xc3\xa5 transportere ting inn og ut av Tower. Det var ogs\xc3\xa5 i denne perioden at Tower f\xc3\xb8rst ble tatt i bruk som fengsel (se nedenfor), noe som skulle bli en sv\xc3\xa6rt viktig funksjon i tudortiden og elisabethansk tid.\n_START_SECTION_\nNy karakter\n_START_PARAGRAPH_\nVed restaurasjonen i 1660 begynte en ny fase i Towers historie. Under Karl II ble det utf\xc3\xb8rt store forandringer. Hans far, Karl I hadde mistet kontroll over London under den engelske borgerkrig, og Karl II \xc3\xb8nsket \xc3\xa5 forhindre at dette skjedde igjen. Slottet ble kraftig opprustet med artilleri og arsenalet ble utvidet. _NEWLINE_Samtidig begynte man \xc3\xa5 \xc3\xa5pne slottet for bes\xc3\xb8kende. Kronregaliene ble utstilt, og det ble opprettet en utstilling av historiske v\xc3\xa5pen. Tower ble samtidig fortsatt brukt som fengsel, men i langt mindre grad enn under Tudormonarkene. Det var n\xc3\xa5 f\xc3\xb8rst og fremst under st\xc3\xb8rre nasjonale kriser, som jakobittoppr\xc3\xb8rene i 1715 og 1745, og den franske revolusjon, at man plasserte fanger der. Royal Mint og dokumentlageret var fortsatt i Tower. _NEWLINE_Det milit\xc3\xa6re aspektet ble igjen styrket i 1826, da hertugen av Wellington ble konstabel av Tower of London. Han trodde, som mange andre, at en revolusjon n\xc3\xa5r som helst kunne bryte ut i England, og mente at sikring av Tower var sentralt. Royal Mint hadde da allerede flyttet ut; Wellington fikk ogs\xc3\xa5 nedlagt menasjeriet og flyttet dokumentlageret. Da Grand Storehouse, den st\xc3\xb8rste arsenalbygningen, ble \xc3\xb8delagt av brann i 1841 fikk han bygget en ny stor arsenal- og brakkebygning. Wellington mente ogs\xc3\xa5 at publikum ikke m\xc3\xa5tte ha adgang til Tower, men dette fikk han ikke geh\xc3\xb8r for.\n_START_SECTION_\nTuristattraksjon\n_START_PARAGRAPH_\nDa Wellington d\xc3\xb8de i 1852 fryktet man ikke lenger en revolusjon. Tower hadde lenge v\xc3\xa6rt en turistattraksjon, men n\xc3\xa5r man ikke lenger hadde noe milit\xc3\xa6rt behov for Tower, kunne dette aspektet videreutvikles. Prins Albert, dronning Victorias gemal, oppfordret til at Tower skulle omformes til et nasjonalt monument, og fikk st\xc3\xb8tte for dette. Arsenalbygningene ble gradvis revet, og middelalderstrukturene ble restaurert eller gjenoppbygget. Ved slutten av Victorias regjeringstid i 1901, hadde Tower en halv million bes\xc3\xb8kende hvert \xc3\xa5r, et enormt antall p\xc3\xa5 en tid hvor masseturismen enn\xc3\xa5 ikke hadde gjort sitt inntog. P\xc3\xa5 slutten av 1990-\xc3\xa5rene hadde antallet bes\xc3\xb8kende \xc3\xb8kt til over to millioner \xc3\xa5rlig, hvorav tre fjerdedeler var utlendinger.\n_START_SECTION_\nVerdenskrigene\n_START_PARAGRAPH_\nUnder f\xc3\xb8rste verdenskrig forble Tower \xc3\xa5pent for publikum. Men et nytt element i krigf\xc3\xb8ringen, luftangrep, f\xc3\xb8rte til at man noen ganger m\xc3\xa5tte stenge. Den tyske keiseren hadde ved begynnelsen av krigen gitt klar ordre om at historiske monumenter og kongelige slott i London ikke skulle v\xc3\xa6re bombem\xc3\xa5l, men siktemetodene var lite presise, og Tower ligger n\xc3\xa6r Londons \xc3\xb8konomiske sentrum og n\xc3\xa6r et industriomr\xc3\xa5de p\xc3\xa5 s\xc3\xb8rsiden av Themsen. Den 13. juni 1917 falt en bombe i vollgraven ved Legge's Mount; den eksploderte ikke, og de eneste skadde var to duer. Under senere bomberaid fikk Tower noen skader. En skade, p\xc3\xa5 Bowyer Tower, ble ikke for\xc3\xa5rsaket av noen tysk bombe, men av en luftverngranat avfyrt fra Tower Bridge som ikke hadde eksplodert som den skulle og falt ned p\xc3\xa5 t\xc3\xa5rnet. Kanonen ble kommandert av Charles ffoulkes, kuratoren for Tower Armouries, og stillingen ble kjent da den 19. mai 1918 skj\xc3\xb8t ned et bombefly, det eneste som ble skutt ned over London under f\xc3\xb8rste verdenskrig. _NEWLINE_Tower ble ogs\xc3\xa5 brukt som fengsel igjen under f\xc3\xb8rste verdenskrig. Elleve tyske spioner ble henrettet ved skyting der mellom november 1914 og april 1916. Noen av dem ble skutt i vollgraven, andre p\xc3\xa5 den lille skytebanen som ble opprettet s\xc3\xa5 soldatene kunne trene. Den mest kjente fangen i denne perioden var Roger Casement, en irsk nasjonalist som ble funnet skyldig i h\xc3\xb8yforr\xc3\xa6deri. Etter noen dager i Tower ble han henrettet i Pentonville fengsel den 3. august 1916. _NEWLINE_Under andre verdenskrig ble Tower et oppsamlingssenter for krigsfanger. Omkring 180 fanger var innom Tower p\xc3\xa5 vei til krigsfangeleirer i det nordlige England, de fleste av dem fra Luftwaffe eller fra ub\xc3\xa5ter. To av fangene var spesielle: Den tyske generalkonsulen til Island, Dr. Gerlach, satt der i tre og en halv m\xc3\xa5ned i 1940, og Rudolf Hess satt i Queen's House i fire dager i april 1941. Rollen som fengsel ble avsluttet med henrettelsen av spionen Josef Jakobs p\xc3\xa5 skytebanen den 14. august 1941._NEWLINE_Bombing for\xc3\xa5rsaket omfattende skader p\xc3\xa5 Tower, spesielt fra september til november 1941. Omkring femten h\xc3\xb8yeksplosive bomber og et stort antall brannbomber traff Tower. Flere bygninger ble helt \xc3\xb8delagt, blant annet North Bastion og Master of Assay Office. Under denne krigen ble Tower stengt for publikum fra starten av, og \xc3\xa5pnet ikke f\xc3\xb8r 1. januar 1946.\n_START_SECTION_\nEtter andre verdenskrig\n_START_PARAGRAPH_\nI etterkrigstiden har det blitt foretatt mye restaurering og renovasjon i Tower. Det mest synlige for turistene er at flere \xc3\xa5rhundrers sot har blitt skrapt av murene. Det ble ogs\xc3\xa5 fjernet noen midlertidige installasjoner fra krigen; den siste bunkeren ble revet i 1959. _NEWLINE_17. juli 1974 ble Morterrommet i White Tower rammet av en bombeeksplosjon. En person ble drept, og 41 skadet. Ingen tok p\xc3\xa5 seg ansvaret for bomben, men politiet mente at det var Den provisoriske IRA som stod bak_NEWLINE_Det er ikke lenger noen kongelig leilighet i Tower of London, men det er fortsatt et kongelig palass. Derfor er det alltid to gardister fra Dronningens garde til stede mens Tower er \xc3\xa5pent for publikum, en utenfor Jewel House og en ved Queen's House.\n_START_SECTION_\nTortur\n_START_PARAGRAPH_\nTowers torturkammer er beryktet, men var langt sjeldnere i bruk enn mytene sier. Bruken av tortur ble tidlig begrenset i England, og det var f\xc3\xb8rst og fremst fanger som havnet i Tower av religi\xc3\xb8se grunner som ble utsatt for det. Det var faktisk ikke noe permanent innredet torturkammer; man brukte kjelleren i White Tower eller torturerte fangene i deres celler. _NEWLINE_Blant instrumentene som fantes var en strekkbenk og Scavengers datter, to torturinstrumenter med motsatt funksjon: F\xc3\xb8rstnevnte strakk fangens kropp, mens sistnevnte presset den sammen. Begge for\xc3\xa5rsaket uutholdelige smerter og skader som ofte var permanente. _NEWLINE_Anne Askew er den eneste kvinnen man kan dokumentere at ble torturert i Tower. Hun ble satt der i 1546 etter \xc3\xa5 ha blitt tiltalt for heresi. Anthony Kingston, som var konstabel av Tower, fikk ordre om \xc3\xa5 utf\xc3\xb8re avh\xc3\xb8r under tortur for \xc3\xa5 f\xc3\xa5 henne til \xc3\xa5 navngi andre protestanter. Hun ble lagt p\xc3\xa5 strekkbenken, og holdt ut p\xc3\xa5 en m\xc3\xa5te som fikk Kingston til \xc3\xa5 beundre henne. Han nektet \xc3\xa5 fortsette \xc3\xa5 pine kvinnen, og rikskansleren Thomas Wriothesley, m\xc3\xa5tte ta over.\n_START_SECTION_\nDet hvite t\xc3\xa5rnet\n_START_PARAGRAPH_\nDet hvite t\xc3\xa5rnet eller The White Tower er den eldste bygningen, p\xc3\xa5begynt omkring 1078 under Gundulf av Rochesters ledelse, og antagelig fullf\xc3\xb8rt omkring 1097. T\xc3\xa5rnet ble bygget for \xc3\xa5 v\xc3\xa6re en bolig for kongen og konstabelen, med kongen p\xc3\xa5 \xc3\xb8verste niv\xc3\xa5 og konstabelen nede. Da Tower ble utvidet under Rikard I flyttet konstabelen ut, til en ny leilighet ved ringmuren. Kongen flyttet ogs\xc3\xa5, til et nytt palassbygg. White Tower var fortsatt, med sine tykke murer, et sikkert sted for monarken og Det kongelige r\xc3\xa5d i krisetider. _NEWLINE_De kongelige leilighetene ble til tider brukt til fanger av h\xc3\xb8y rang; det var her Ranulf Flambard ble plassert i 1100, og flere andre geistlige og kongelige skulle f\xc3\xb8lge. Det hendte ogs\xc3\xa5 at mindre heldige fanger ble plassert i kjelleren, men det var ikke noe permanent fangehull der. _NEWLINE_Innen slutten av Elizabeth Is regjeringstid hadde White Tower blitt et arsenal, lager for slottets ubrukte m\xc3\xb8bler og kongelig garderobe. I l\xc3\xb8pet av det 18. \xc3\xa5rhundre ble de fleste av rommene tatt i bruk som milit\xc3\xa6re lagre, og det ble utf\xc3\xb8rt flere strukturelle endringer. Til sist ble lagrene flyttet ut, og Royal Armouries' utstilling av v\xc3\xa5pen ble flyttet inn._NEWLINE_T\xc3\xa5rnet er 27,4 m h\xc3\xb8yt, og 35,9 m fra \xc3\xb8st til vest og 32,6 m fra nord til s\xc3\xb8r. Murene er 4,6 m tykke ved bakken, og 3,3 m p\xc3\xa5 toppen. Materialet er s\xc3\xa5kalt Kentish rag, en kraftig kalkstein fra omr\xc3\xa5det rundt Maidstone. I noen deler av bygningen er det brukt en finere kalkstein fra Caen i Normandie. Veggene ble hvitkalket, hvilket er opphavet til navnet. _NEWLINE_Det er t\xc3\xa5rn i alle fire hj\xc3\xb8rner, tre rektangul\xc3\xa6re og ett rundt (nord\xc3\xb8st). I 1675 brukte astronomen John Flamsteed det runde t\xc3\xa5rnet som observatorium, f\xc3\xb8r han flyttet til Greenwich. T\xc3\xa5rnenes kupler er fra Henrik VIIIs tid. _NEWLINE_I 1715 ble vinduene forst\xc3\xb8rret. Dette gjorde White Tower mindre egnet som festning, men gav langt mer lys i rommene. To par av de originale normanniske vinduene er bevart i toppetasjen over inngangspartiet. Inngangen som n\xc3\xa5 brukes er den opprinnelige, men trappen er en rekonstruksjon. Den er plassert h\xc3\xb8yt over bakken for \xc3\xa5 gj\xc3\xb8re det vanskelig \xc3\xa5 bruke rambukk mot den.\n_START_SECTION_\nSt. Johannes' kapell\n_START_PARAGRAPH_\nSt. Johannes' kapell i White Tower er et godt bevart eksempel p\xc3\xa5 tidlig normannisk kirkearkitektur. Det er i kalkstein fra Caen, som er udekorert med unntak av kapit\xc3\xa9lene. Proporsjonene er perfekte, og leder blikket mot apsis med alteret. Som et kongelig kapell var det rikt dekorert, og den enkle tilstanden det er i n\xc3\xa5 er derfor villedende. All dekorasjon ble fjernet i 1550, under reformasjonen. Etter hvert ble kapellet tatt i bruk som dokumentlager. Da dokumentene ble flyttet til en bygning utenfor Tower i 1857, ble det foresl\xc3\xa5tt at kapellet skulle bli et kleslager for h\xc3\xa6ren. Men det ble i stedet restaurert og tatt i bruk som kapell igjen. Kapellet har status som Royal Peculiar, og brukes ved spesielle anledninger.\n_START_SECTION_\nWakefield Tower\n_START_PARAGRAPH_\nWakefield Tower ble bygget mellom 1220 og 1240, under Henrik III. Kongen bodde selv i t\xc3\xa5rnet, som er det st\xc3\xb8rste i Tower of London med unntak av White Tower. Det var hjertet i Henrik IIIs Tower, og et av hovedpunktene i hans forsvarsverker med kontroll over hovedporten ved elvebredden, som senere ble innlemmet i Bloody Tower. Det nedre kammeret hadde oversikt over elven inntil omkring 1280, da det ble fylt ut mot elven. Det \xc3\xb8vre kammeret var Henrik IIIs soverom, med store vinduer mot landsiden og en stor peis. Selv om det meste av dekoren er borte, vet man fra instruksjonene Henrik III gav omtrent hvordan det s\xc3\xa5 ut._NEWLINE_Under Edvard I ble t\xc3\xa5rnet det \xc3\xb8vre kammeret er forv\xc3\xa6relse til den nye kongelige leiligheten i St. Thomas's Tower, og det er mulig at det ble brukt som tron- eller audienskammer. En trone, kopiert fra St. Edvards stol i Westminster Abbey, st\xc3\xa5r i dag i rommet. _NEWLINE_I \xc3\xb8stveggen er det et stort vindu med glassmaleri, der kongens oratorium eller privatkapell l\xc3\xa5. Man kan se enkelte rester av denne bruken, blant annet et sakrarium (vask for liturgiske kar) og en sedilia (sete for presten som forrettet). Kapellet er s\xc3\xa6rlig knyttet til Henrik VI. Etter at han ble tatt til fange av Edvard IV i 1471, under rosekrigene, ble han holdt fanget i Wakefield Tower. Han ble etter kort tid myrdet mens han bad i kapellet. _NEWLINE_T\xc3\xa5rnet ble i lang tid, fra f\xc3\xb8r Henrik VI ble fengslet der, brukt som dokumentlager, men i det 19. \xc3\xa5rhundre ble det i stedet utstillingslokale for kronregaliene. De ble flyttet til Jewel House i 1967. Det har blitt restaurert, blant annet ved at det originale murarbeidet, med steinhoggermerker, har blitt blottlagt og at t\xc3\xb8mmertaket har blitt satt i stand.\n_START_SECTION_\nLanthorn Tower\n_START_PARAGRAPH_\nLanthorn Tower ble bygget samtidig som Wakefield Tower. Det ble \xc3\xb8delagt av brann i 1774, og ruinene ble etter kort tid revet. Den n\xc3\xa5v\xc3\xa6rende bygningen er en rekonstruksjon fra viktoriansk tid, med en utstilling som gir en introduksjon til den innerste borgg\xc3\xa5rden og middelalderpalasset. Flere gjenstander fra det 13. \xc3\xa5rhundre er utstilt der._NEWLINE_Det er sannsynlig at det var i dette t\xc3\xa5rnet Elizabeth I satt som prinsesse under Maria I. T\xc3\xa5rnet var i det 18. \xc3\xa5rhundre kjent som Queen Elizabeth's Tower, og standarden var h\xc3\xb8y nok for en prinsesse som ikke var fengslet for forr\xc3\xa6deri, men som m\xc3\xa5tte holdes vekk for at hun ikke skulle konspirere.\n_START_SECTION_\nSalt Tower\n_START_PARAGRAPH_\nSalt Tower ble reist omkring 1238. En av de f\xc3\xb8rste som bodde i det store kammeret der var John Balliol, Skottlands avsatte konge. Han var fengslet der fra 1297 til 1299. I tudortiden var kammeret i konstant bruk som fengsel, og er spesielt kjent for at katolske prester satt der under Elizabeth I. Blant annet ble John Gerard torturert i Salt Tower. Noen innskrifter p\xc3\xa5 veggene fra denne perioden er bevart, blant annet en med et IHS-monogram, navnet Maria og jesuittordenens motto Ad maiorem Dei gloriam.\n_START_SECTION_\nBroad Arrow Tower\n_START_PARAGRAPH_\nBroad Arrow Tower har i dag en utstilling som gjenskaper kammeret slik det kan ha sett ut da Simon de Burley bodde der. Han var privatl\xc3\xa6rer for den unge Rikard II og m\xc3\xa5tte s\xc3\xb8ke tilflukt der under bondeoppr\xc3\xb8ret i 1381.\n_START_SECTION_\nConstable Tower\n_START_PARAGRAPH_\nT\xc3\xa5rnet ble reist under Edvard I, men slik det fremst\xc3\xa5r i dag, er det for det meste en gjenoppbygging fra det 19. \xc3\xa5rhundre.\n_START_SECTION_\nMartin Tower\n_START_PARAGRAPH_\nI tudortiden ble t\xc3\xa5rnet brukt som fengsel, og flere innskrifter fra denne tiden er bevart._NEWLINE_Martin Tower var det f\xc3\xb8rste stedet hvor kronregaliene ble utstilt, i 1669. De var f\xc3\xb8rst p\xc3\xa5 bakkeniv\xc3\xa5, mens vokteren, Keeper of the Regalia, bodde i etasjen over. I 1671 stjal Thomas Blood regaliene fra t\xc3\xa5rnet, men kom seg ikke ut av festningen.\n_START_SECTION_\nBrick Tower, Flint Tower og Bowyer Tower\n_START_PARAGRAPH_\nBrick Tower, Flint Tower og \xc3\xb8verste etasje av Bowyer Tower ble gjenoppbygget i det 19. \xc3\xa5rhundre. Det skal ha v\xc3\xa6rt i Bowyer Tower at George Plantagenet, 1. hertug av Clarence ble henrettet eller myrdet i 1478.\n_START_SECTION_\nDevereaux Tower\n_START_PARAGRAPH_\nDevereaux Tower har navn etter Elizabeth Is yndling Robert Devereux, 2. jarl av Essex, som var fange der etter sitt fall; han ble henrettet p\xc3\xa5 Tower Green. Det st\xc3\xa5r ved det nordvestlige hj\xc3\xb8rnet av den indre borgg\xc3\xa5rden, mot City of London.\n_START_SECTION_\nBeauchamp Tower\n_START_PARAGRAPH_\nBeauchamp Tower ble bygget av Edvard I omkring 1281, og erstattet porthuset fra Henrik IIIs utvidelse. Interi\xc3\xb8ret viser at det ble brukt mye tegl, noe som er et kjennetegn p\xc3\xa5 bygningene fra Edvard Is tid, og p\xc3\xa5 den tid en innovasjon i engelsk slottsbygging. _NEWLINE_Det har navn etter Thomas de Beauchamp, 12. jarl av Warwick, som ble fengslet der av Rikard II fra 1397 til 1399. Det var spesielt egnet for fanger av h\xc3\xb8y rang, fordi det hadde et stort kammer, og fordi det l\xc3\xa5 rett ved boligen til konstabelen. Senere satt blant annet John Dudley, 1. hertug av Northumberland og hans fem s\xc3\xb8nner der, og under Elizabeth I d\xc3\xb8de Philip Howard, 20. jarl av Arundel i t\xc3\xa5rnet.\n_START_SECTION_\nBell Tower\n_START_PARAGRAPH_\nBell Tower og ringmuren bort til Bloody Tower stammer fra den f\xc3\xb8rste utvidelsen av Tower of London i 1190-\xc3\xa5rene. De stod da helt nede ved elven. T\xc3\xa5rnet ble antagelig bygget i to faser; den nederste etasjen er polygonal, mens den \xc3\xb8verste er rund. I de siste fem \xc3\xa5rhundrer har en klokke ringt hver dag n\xc3\xa5r portforbudet inntrer i Tower; den n\xc3\xa5v\xc3\xa6rende klokken er fra 1651._NEWLINE_I tudortiden satt en rekke h\xc3\xb8ytst\xc3\xa5ende personer fengslet i Bell Tower, blant annet Thomas More, Arbella Stuart og antagelig James Scott, 1. hertug av Monmouth. If\xc3\xb8lge tradisjonen skal ogs\xc3\xa5 Elizabeth I ha sittet der som prinsesse i Maria Is regjeringstid. Et stykke av muren utenfor kalles av den grunn Elizabeth Walk. Det er dog mer sannsynlig at hun satt i Lanthorn Tower, som hadde en langt h\xc3\xb8yere standard.\n_START_SECTION_\nBloody Tower\n_START_PARAGRAPH_\nBloody Tower var den opprinnelige porten til den indre borgg\xc3\xa5rden fra elvesiden, inntil St. Thomas's Tower ble reist. Det \xc3\xb8vre niv\xc3\xa5et ble ombygget under Edvard III, omkring 1360. P\xc3\xa5 nederste niv\xc3\xa5 er vinsjen som kontrollerer porten; opprinnelig var det ogs\xc3\xa5 en indre port. Kammeret i t\xc3\xa5rnet var en luksusleilighet. Det ble brukt til flere fanger av h\xc3\xb8y rang, som erkebiskopene Thomas Cranmer og William Laud av Canterbury, og George Jeffreys, 1. baron Jeffreys. _NEWLINE_Opprinnelig het det Garden Tower, fordi det ligger ved siden av l\xc3\xb8ytnantens hage, men i l\xc3\xb8pet av tudortiden fikk det navnet Bloody Tower, \xc2\xabDet blodige t\xc3\xa5rnet\xc2\xbb, fordi Jakob I under et bes\xc3\xb8k i 1604 ble fortalt at det var der prinsene i Tower ble myrdet. Om dette er tilfelle vites ikke; to skjeletter som kan v\xc3\xa6re prinsenes ble funnet i n\xc3\xa6rheten av White Tower i 1674, og det er ingenting annet enn et gammelt rykte som knytter dem til Bloody Tower. To andre d\xc3\xb8dsfall fant derimot sikkert sted i Bloody Tower: Henry Percy, 8. jarl av Northumberland skj\xc3\xb8t seg antagelig der i 1585 for \xc3\xa5 slippe \xc3\xa5 bli d\xc3\xb8mt for h\xc3\xb8yforr\xc3\xa6deri og dermed f\xc3\xa5 slektens eiendommer inndratt (han kan ogs\xc3\xa5 ha blitt myrdet), og i Jakob Is regjeringstid ble Thomas Overbury forgiftet i t\xc3\xa5rnet._NEWLINE_T\xc3\xa5rnet er n\xc3\xa5 m\xc3\xb8blert slik det kan ha sett ut mens Walter Raleigh satt fengslet der i tretten \xc3\xa5r, fra 1603 til 1616. I denne perioden ble t\xc3\xa5rnet forh\xc3\xb8yet og en etasje til ble satt inn, slik at Raleigh og hans familie, som bodde hos ham, skulle f\xc3\xa5 nok plass.\n_START_SECTION_\nQueen's House\n_START_PARAGRAPH_\nQueen's House er en L-formet bindingsverksbygning i tudorstil. Den var opprinnelig kjent som Lieutenant's House, og fikk sitt n\xc3\xa5v\xc3\xa6rende navn f\xc3\xb8rst under dronning Victoria. Bygningen skifter navn etter hvilket kj\xc3\xb8nn monarken har. Resident Governor of the Tower of London, l\xc3\xb8ytnantens moderne sidestykke, har sin bolig der og huset er derfor ikke \xc3\xa5pent for publikum. _NEWLINE_Ogs\xc3\xa5 i denne bygningen ble mange viktige fanger plassert, direkte under l\xc3\xb8ytnantens oppsyn. If\xc3\xb8lge tradisjonen var den f\xc3\xb8rste av dem Anne Boleyn og den neste Katarina Howard, Henrik VIIIs henholdsvis andre og femte hustru som begge ble henrettet p\xc3\xa5 Tower Green. Det er mulig at Katarina ble holdt der, men historien om Anne stemmer ikke; bygningen ble reist i 1540, fire \xc3\xa5r etter at hun ble henrettet. Det kan v\xc3\xa6re en kjerne av sannhet i historien, dersom hun ble plassert i bygningen som tidligere l\xc3\xa5 p\xc3\xa5 stedet, men det virker usannsynlig at den hadde h\xc3\xb8y nok standard for en dronning, selv en som var d\xc3\xb8mt for h\xc3\xb8yforr\xc3\xa6deri. I r\xc3\xa5dskammeret i den \xc3\xb8vre etasjen er et minnesmerke over kruttkomplottet; Guy Fawkes ble avh\xc3\xb8rt i dette rommet b\xc3\xa5de f\xc3\xb8r og etter han ble torturert. Den siste fangen i bygningen var Rudolf Hess, som satt der i fire dager i mai 1941.\n_START_SECTION_\nSt Peter ad Vincula\n_START_PARAGRAPH_\nSt Peter ad Vincula er et kongelig kapell med status som Royal Peculiar. Det er det siste hvilested for de som ble henrettet p\xc3\xa5 Tower Green, og for mange som d\xc3\xb8de p\xc3\xa5 Tower Hill. Den f\xc3\xb8rste kirken p\xc3\xa5 stedet var sognekirke for omr\xc3\xa5det utenfor det opprinnelige Tower of London, men da Henrik III utvidet slottet kom den innenfor murene. Den n\xc3\xa5v\xc3\xa6rende bygningen er fra 1519\xe2\x80\x931520, det vil si i Henrik VIIIs regjeringstid. _NEWLINE_Kapellet inneholder en rekke monumenter over offiserer ved Tower og deres familiemedlemmer. Blant kjente personer som er stedt til hvile der er dronningene Anne Boleyn, Katarina Howard og Jane Grey, og de to katolske helgenene Thomas More og John Fisher. I 1876 ble levningene under gulvet gravet opp, med dronning Victorias godkjenning. De som kunne identifiseres, som Anne Boleyn, ble gravlagt p\xc3\xa5 nytt foran alteret.\n_START_SECTION_\nWaterloo Block og Jewel House\n_START_PARAGRAPH_\nWaterloo Block, tidligere kjent som Waterloo Barracks, er en brakke med plass til mer enn tusen soldater. Den ble reist mens hertugen av Wellington var konstabel i Tower, og er i nygotisk stil. _NEWLINE_Den vestlige enden er kjent som Jewel House, og rommer siden 1967 kronregaliene.\n_START_SECTION_\nRoyal Fusiliers Museum\n_START_PARAGRAPH_\nRoyal Fusiliers Museum ligger i den tidligere offisersmessen, som n\xc3\xa5 er hovedkvarter for Royal Regiment of Fusiliers. Regimentet ble grunnlagt i Tower i 1685, f\xc3\xb8rst for \xc3\xa5 vokte Towers kanoner. De ble etter hvert ogs\xc3\xa5 brukt i tjeneste andre steder, og museet viser regimentets historie b\xc3\xa5de i Tower og p\xc3\xa5 oppdrag i og utenfor Storbritannia.\n_START_SECTION_\nHospital Block\n_START_PARAGRAPH_\nHospital Block var opprinnelig en kontorbygning for Board of Ordnance, og ble reist 1699\xe2\x80\x931700. Den ble senere sykehus for garnisonen.\n_START_SECTION_\nNew Armouries\n_START_PARAGRAPH_\nNew Armouries ble bygget for Board of Ordnance 1663\xe2\x80\x931664. Den blir n\xc3\xa5 brukt av Royal Armouries.\n_START_SECTION_\nSt Thomas's Tower\n_START_PARAGRAPH_\nSt Thomas's Tower st\xc3\xa5r i den ytre muren mot Themsen. T\xc3\xa5rnet ble reist av Edvard I mellom 1275 og 1279 for \xc3\xa5 erstatte Henrik IIIs kongelige leilighet i Wakefield Tower. Hallen har blitt rekonstruert, og et oratorium har f\xc3\xa5tt nytt farget vindusglass. Et kammer har forblitt urestaurert, slik at man kan se hvor mye rommene har forandret seg gjennom \xc3\xa5rhundrene. I forbindelse med kroningen av Anne Boleyn i 1532 ble det meste av t\xc3\xa5rnet ombygget slik at h\xc3\xb8yere hoffmedlemmer kunne f\xc3\xa5 rom der. _NEWLINE_T\xc3\xa5rnet er mest kjent for porten Traitor's Gate, \xc2\xabForr\xc3\xa6derporten\xc2\xbb. Gjennom denne ankom mange av fangene i Henrik VIIIs tid med b\xc3\xa5t til Tower. Porten ble \xc3\xa5pnet og lukket av en maskin som ble drevet enten av tidevann eller av hester, og som n\xc3\xa5r porten ikke var i bruk kunne brukes til \xc3\xa5 bore ut kanonl\xc3\xb8p. Et kanonverksted ble opprettet i t\xc3\xa5rnet. Det var ogs\xc3\xa5 en annen port, en privat inngang for kongelige som ankom fra elven. Under Edvard III ble den erstattet av en ny port i Cradle Tower, like ved Lanthorn Tower.\n_START_SECTION_\nWell Tower\n_START_PARAGRAPH_\nWell Tower, \xc2\xabBr\xc3\xb8nnt\xc3\xa5rnet\xc2\xbb, er muligens det eneste t\xc3\xa5rnet utenom White Tower som har beholdt sitt opprinnelige navn. Dette til tross for at det er et misvisende navn: Det er ikke noen br\xc3\xb8nn i t\xc3\xa5rnet, men sjakter som man firte ned b\xc3\xb8tter gjennom og hentet opp vann fra Themsen.\n_START_SECTION_\nMenasjeriet i Lion Tower\n_START_PARAGRAPH_\nDet kongelige menasjeriet ble opprettet i det 13. \xc3\xa5rhundre, sannsynligvis omkring 1235 under Henrik III, men kanskje allerede i 1204 under Johan. De f\xc3\xb8rste dyrene ble hentet fra et menasjeri som Henrik I hadde opprettet i 1125 i Woodstock. I 1235 fikk Henrik III tre leoparder i bryllupsgave \xe2\x80\x93 muligens var det l\xc3\xb8ver ettersom de to artene ofte ble blandet sammen i middelalderen \xe2\x80\x93 fra Frederik II av det tysk-romerske rike. I 1264 ble de flyttet til The Bulwark, som ble omd\xc3\xb8pt til The Lion Tower. Dette t\xc3\xa5rnet l\xc3\xa5 ved den vestlige inngangen til Tower. Under Elizabeth I ble menasjeriet noen ganger \xc3\xa5pnet for allmennheten. Det er funnet en l\xc3\xb8veskalle som er karbondatert til mellom 1280 og 1385, hvilket betyr at det er den eldste kjente forekomsten av et av de store kattedyrene p\xc3\xa5 De britiske \xc3\xb8yer._NEWLINE_Innen 1804 hadde menasjeriet blitt \xc3\xa5pnet for publikum p\xc3\xa5 jevnlig basis. Det var i denne dyrehagen William Blake s\xc3\xa5 tigeren som skal ha inspirert ham til \xc3\xa5 skrive diktet The Tyger. Den siste direkt\xc3\xb8ren, Alfred Cops, som tok over i 1822 kom til et menasjeri som var i forferdelig d\xc3\xa5rlig forfatning. Han skaffet nye dyr, og publiserte en illustrert, vitenskapelig katalog. Men dyrehagens dager var snart talte, ettersom London Zoo skulle \xc3\xa5pne i Regent's Park. Av kommersielle hensyn, hensynet til dyrenes velferd og et \xc3\xb8nske om \xc3\xa5 oppruste Tower som festning, ble dyrene flyttet. De siste forlot Tower i 1835. Det meste av Lion Tower ble revet, slik at bare porten Lion Gate st\xc3\xa5r igjen.\n_START_SECTION_\nYeoman Warders\n_START_PARAGRAPH_\nTower of London er mest kjent internasjonalt for sine Yeoman Warders, for mange mer kjent som \xc2\xabBeefeaters\xc2\xbb. De b\xc3\xa6rer til daglig en m\xc3\xb8rk bl\xc3\xa5 hverdagsuniform med monarkens monogram i r\xc3\xb8dt og r\xc3\xb8de striper. N\xc3\xa5r monarken bes\xc3\xb8ker Tower, eller Warders er p\xc3\xa5 vakt under en statsseremoni, b\xc3\xa6rer de tradisjonelle r\xc3\xb8de uniformer med gullstriper fra Tudor-tiden, sv\xc3\xa6rt lik de Yeomen of the Guard b\xc3\xa6rer. Deres opprinnelige funksjon var den britiske monarks personlige livvakter og fangevoktere. I dag har the Yeoman Wardens kun seremonielle oppgaver og fungerer stort sett som turistguider. Det er pensjonerte offiserer fra h\xc3\xa6ren og marinen som f\xc3\xa5r stillingene, og det blir ansett som en \xc3\xa6re._NEWLINE_Den eldste og av de mest interessante seremoniene p\xc3\xa5 Tower, er \xc2\xabCeremony of the Keys\xc2\xbb. Dette er den seremonielle lukkingen av Tower for kvelden, og har p\xc3\xa5g\xc3\xa5tt hver kveld, mer eller mindre uforandret, i 700 \xc3\xa5r._NEWLINE_Blant Yeoman Warders har det g\xc3\xa5tt sport i \xc3\xa5 fremvise den typisk britiske knuskt\xc3\xb8rre humoren for turistene. Dette gjelder s\xc3\xa6rlig n\xc3\xa5r de skal svare p\xc3\xa5 sp\xc3\xb8rsm\xc3\xa5l som de har f\xc3\xa5tt tusen ganger f\xc3\xb8r. Et par typiske eksempler: Da en turist spurte hvor de halshogde folk, svarte vokteren \xc2\xabNormalt rett over skuldrene\xc2\xbb, og da en kvinne spurte om alle ravnene ble gravlagt p\xc3\xa5 samme sted svarte en vokter \xc2\xabNei, frue, bare de d\xc3\xb8de\xc2\xbb.\n_START_SECTION_\nKronregaliene\n_START_PARAGRAPH_\nKronregaliene, eller kronjuvelene, har v\xc3\xa6rt i Tower of London siden 1303, etter at de ble stj\xc3\xa5let fra Westminster Abbey. Det meste av dem skal ha blitt gjenfunnet etter kort tid. Etter kroningen av Karl II ble de l\xc3\xa5st inn, men publikum kunne f\xc3\xa5 adgang til \xc3\xa5 se dem ved \xc3\xa5 betale en avgift til vokteren. Denne ordningen tok slutt fra Thomas Blood stjal regaliene etter \xc3\xa5 ha bundet og kneblet vokteren. _NEWLINE_Regaliene ble s\xc3\xa5 oppbevart i Wakefield Tower i omtrent hundre \xc3\xa5r. De ble der beskyttet av v\xc3\xa6pnede vakter. Under andre verdenskrig ble de fjernet av sikkerhetsgrunner, og skal ha blitt oppbevart enten i velvet til Sun Life Insurance Company i Montr\xc3\xa9al i Canada sammen med Bank of Englands gullreserve, i Round Tower i Windsor Castle eller i Fort Knox i USA. Windsor er den mest sannsynlige muligheten, ettersom regaliene ikke skal forlate riket._NEWLINE_I 1967 ble de flyttet til et nytt Jewel House i Tower, hvor de fortsatt er. For mange bes\xc3\xb8kende til Tower er det \xc3\xa5 se kronregaliene et h\xc3\xb8ydepunkt, og det er ofte lange k\xc3\xb8er. For \xc3\xa5 h\xc3\xa5ndtere de mange bes\xc3\xb8kende, og samtidig kunne ivareta sikkerheten, m\xc3\xa5 man st\xc3\xa5 p\xc3\xa5 et rulleb\xc3\xa5nd som kj\xc3\xb8rer sakte forbi regaliene."